A BIZOTTSÁG 1746/2005/EK RENDELETE
(2005. október 24.)
a szarvasmarhafélék közé tartozó fajtatiszta nőivarú tenyészállatok esetében az export-visszatérítések megadása keretében benyújtott származási igazolás tekintetében a 2342/92/EGK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a marha- és borjúhús piacának közös szervezéséről szóló, 1999. május 17-i 1254/1999/EK tanácsi rendeletre (1) és különösen annak 31. cikke (4) bekezdésére és 33. cikke (12) bekezdésére,
mivel:
(1)
A szarvasmarhafélék közé tartozó fajtatiszta tenyészállatok harmadik országból történő importjáról, az ezekre vonatkozó export-visszatérítésről, valamint az 1544/79/EGK rendelet hatályon kívül helyezéséről szóló, 1992. augusztus 7-i 2342/92/EGK bizottsági rendelet (2) 3. cikke meghatározza azokat a feltételeket, amelyek mellett a fajtatiszta nőivarú tenyészállatok után export-visszatérítések nyújthatók. E feltételek között szerepel az, hogy a vámalakiságok elvégzésekor származási igazolást kell felmutatni.
(2)
A származási igazolás egyes tartalmi követelményeit a 2342/92/EGK rendelet 3. cikkének a) pontja is tartalmazza. Ezek közvetlenül a 86/404/EGK bizottsági határozat (3) rendelkezéseiből következnek, amely határozat helyébe a szarvasmarhafélék fajtatiszta tenyészállatairól, azok spermájáról, petesejtjeiről és embrióiról kiállított származási bizonyítványról és az abban feltüntetendő adatokról szóló, 2005. május 17-i 2005/379/EK bizottsági határozat (4) lépett.
(3)
A származási igazolás egyes tartalmi követelményeit a 2005/379/EK határozat pontosította. A szarvasmarhafélék közé tartozó fajtatiszta nőivarú tenyészállatok esetében nyújtott export-visszatérítések keretében alkalmazandó származási igazolás tartalmára vonatkozó rendelkezéseket tehát az említett határozathoz kell igazítani.
(4)
Ezért a 2342/92/EGK rendeletet ennek megfelelően módosítani kell.
(5)
Az e rendeletben foglalt intézkedések összhangban vannak a Marha- és Borjúhúspiaci Irányítóbizottság véleményével,
ELFOGADTA EZT A RENDELETET:
1. cikk
A 2342/92/EGK rendelet 3. cikke (1) bekezdésének a) pontja helyébe a következő szöveg lép:
„a)
a 2005/379/EK bizottsági határozat (5) 2. cikke (1) bekezdésének megfelelően kiállított származási igazolásnak vagy az említett cikk (2) bekezdésének megfelelően kiállított bármely egyéb okmánynak;
2. cikk
Ez a rendelet az Európai Unió Hivatalos Lapjában való kihirdetését követő hetedik napon lép hatályba.
Ez a rendelet teljes egészében kötelező, és közvetlenül alkalmazandó valamennyi tagállamban.
Kelt Brüsszelben, 2005. október 24-én.